**INFORMATĪVAIS ZIŅOJUMS**

**„Par kredītiestāžu maksātnespējas un likvidācijas normatīvā regulējuma pilnveidošanu”**

Atbilstoši Ministru kabineta 2012.gada 6.marta sēdes protokola Nr.12 20.§ 2.punktā dotajam uzdevumam Finanšu ministrija sagatavoja informatīvo ziņojumu „Par kredītiestādes maksātnespējas procesa administratora atlases kārtību un atlīdzību”, kas Ministru kabineta sēdē tika izskatīts un atbalstīts 2013.gada 19.martā.

Saskaņā ar Ministru kabineta 2013.gada 19.marta sēdes protokola Nr.15 37.§ Finanšu ministrijai:

1. bija jāizstrādā un finanšu ministram jāiesniedz Saeimā priekšlikumus likumprojekta "Grozījumi Kredītiestāžu likumā" (Saeimas reģ. Nr.603/Lp11) izskatīšanai otrajā lasījumā, paredzot, ka:
	1. kredītiestādes maksātnespējas procesa administratora atlīdzības apmērs tiek noteikts no apmierināto kreditoru prasījumu apmēra (kreditoriem izmaksājamās summas) un pēc analoģijas šāda kārtība tiek attiecināta arī uz kredītiestādes likvidatoru;
	2. no kredītiestādes maksātnespējas procesa administratora atlīdzības kredītiestādes maksātnespējas procesā tiek segtas maksātnespējas procesa efektīvas norises nodrošināšanai nepieciešamo pakalpojumu izmaksas, piemēram, tiesāšanās izdevumi Latvijā un ārvalstīs, grāmatvedības un audita pakalpojumi, ekspertu un speciālistu konsultācijas, administratīvie un tehniskie izdevumi un pēc analoģijas šāda kārtība tiek attiecināta arī uz kredītiestādes likvidatoru, un
2. ņemot vērā Eiropas Savienības kredītiestādes krīzes noregulējuma vienotā ietvara priekšlikumu, tika uzdots sagatavot un līdz 2013.gada 31.decembrim iesniegt Ministru kabinetā informatīvo ziņojumu par finanšu sektora krīzes risinājuma plāna izstrādi, tai skaitā kredītiestāžu maksātnespējas un likvidācijas normatīvā regulējuma izvērtējumu un priekšlikumus tā pilnveidošanai.

Attiecībā uz pirmā uzdevuma izpildi un atbilstoši noteiktajam Finanšu ministrija sagatavoja un 2013.gada 29.aprīlī iesniedza Saeimā priekšlikumus likumprojekta "Grozījumi Kredītiestāžu likumā" izskatīšanai otrajā lasījumā.

Attiecībā uz otrā uzdevuma izpildi Finanšu ministrija paskaidro turpmāk norādīto:

* **Par priekšlikumiem kredītiestāžu maksātnespējas un likvidācijas normatīvā regulējuma pilnveidošanai.** 2013.gada 16.maijā Saeima pieņēma likumu „Grozījumi Kredītiestāžu likumā”, kas stājās spēkā 2013.gada 18.jūnijā. Minētā likuma normas cita starpā paredz jaunu kārtību, saskaņā ar kuru nosaka un aprēķina kredītiestādes likvidatora un maksātnespējas administratora atlīdzības apmēru, kā arī groza nosacījumus, kas attiecināmi uz kredītiestādes maksātnespējas administratora atlasi.

Grozījumi Kredītiestāžu likuma 135.pantā un 166.pantā nosaka jaunu kārtību kredītiestādes likvidatora un maksātnespējas administratora atlīdzības aprēķināšanai. Grozījumi nosaka, ka atlīdzības apmērs tiek noteikts no apmierināto kreditoru prasījumu apjoma jeb kreditoriem izmaksājamās summas (iepriekš spēkā esošais regulējums noteica, ka atlīdzības apmērs tiek noteikts no faktiski atgūtajiem līdzekļiem).

Papildus Finanšu ministrijas iesniegtajiem grozījumiem, tika ierosināti un arī pieņemti grozījumi Kredītiestāžu likuma 131.1 pantā paredzot, ka pretēji iepriekš noteiktajai kārtībai, kad par kredītiestādes maksātnespējas procesa administratoru varēja būt gan fiziskas, gan juridiskas personas, šobrīd par kredītiestādes administratoru kredītiestādes maksātnespējas procesā var būt tikai fiziskā persona, kas ieguvusi maksātnespējas procesa administratora sertifikātu. Attiecībā uz jau uzsāktajiem kredītiestādes maksātnespējas procesiem pārejas noteikumos paredzēts nosacījums saskaņā ar kuru attiecībā uz kredītiestādes administratora izvēli maksātnespējas procesos, kuri uzsākti līdz 131.1 panta grozījumu spēkā stāšanās dienai (panta izteikšana jaunā redakcijā), piemērojamas tiesību normas, kuras bija spēkā administratora iecelšanas dienā, izņemot gadījumus, kad maksātnespējas procesā ieceļams cits administrators. Jaunā kārtība atrisina problēmu, uz ko norādīja Tieslietu ministrija, proti, ka saskaņā ar Eiropas Parlamenta un Padomes 2006.gada 12.decembra direktīvu 2006/123/EK par pakalpojumiem iekšējā tirgu pakalpojumu sniedzēji (kas šīs direktīvas izpratnē ir arī administratori) – juridiskas personas (piemēram, komercsabiedrības) nevar tikt pakļauti licencēšanai un stingrai uzraudzībai, kā tas ir iespējams attiecībā uz fiziskām personām, jo minētās direktīvas ietvaros komercsabiedrības licencēšana ir uzskatāma par uzņēmējdarbību ierobežojošu faktoru.

Papildus norādām, ka 2012.gada 21.decembrī Finanšu un kapitāla tirgus komisija ir izdevusi noteikumus Nr.273 „Kredīt­iestādes maksātnespējas procesa administratora un likvidatora amata kandidātu atlases noteikumi”, kas nosaka kārtību, kādā Finanšu un kapitāla tirgus komisija izvērtē kredītiestādes:

1. maksātnespējas procesa administratora amata kandidāta atbilstību Kredītiestāžu likuma 131.1 panta prasībām atbilstoši Civilprocesa likuma 374.panta pirmajā daļā noteiktajam un iesaka izvēlēto kandidātu tiesai;
2. likvidatora amata kandidāta atbilstību Kredītiestāžu likuma 131.panta prasībām atbilstoši Civilprocesa likuma 377.panta otrajā daļā noteiktajam un iesaka izvēlēto kandidātu tiesai.

Norādītie Finanšu un kapitāla tirgus komisijas noteikumi novērš iepriekš informatīvā ziņojuma izstrādes procesā izskanējušo pārmetumus, ka administratoru atlases process ir necaurspīdīgs un tiesību aktos nav noregulēts.

Vienlaikus informējam, ka Saeimas Budžeta un finanšu (nodokļu) komisijas sēde izskatot attiecīgo likumprojektu „Grozījumi Kredītiestāžu likumā” izvērsās plašākas diskusijas par kredītiestādes maksātnespējas administratora atlases kārtību. Latvijas Sertificēto maksātnespējas procesa administratoru asociācija vēlējās, lai šīs funkcijas tiktu ar likumu uzdotas šai biedrībai līdzīgi kā jau tagad biedrībai ir uzdota maksātnespējas procesu administratoru sertificēšana. Pret šādu priekšlikumu iebilda gan Finanšu ministrija un Tieslietu ministrija, gan Latvijas Komercbanku asociācija. Pēc būtības izkristalizējās atziņa, ka esošā sistēma ir zināms līdzsvars, ko atbalsta vairākums un izmaiņas nav nepieciešamas.

Papildus informējam, ka tieslietu ministrs 2014.gada 10.janvārī ir iesniedzis priekšlikumus uz trešo lasījumu likumprojektam „Grozījumi Maksātnespējas likumā” (turpmāk – priekšlikumi), kas paredz kardinālas izmaiņas attiecībā uz administratora profesiju, tās statusu, kvalifikāciju, kā arī uzraudzību atbilstoši Ministru kabineta 2013.gada 10.decembra sēdē lemtajam. Minētie priekšlikumi paredz, ka maksātnespējas procesa administratori amata darbībās pielīdzināmi valsts amatpersonām un uz tiem attiecas likumā noteiktie valsts amatpersonas amatu savienošanas ierobežojumi un pienākumi, taču, ņemot vērā administratoru veicamo pienākumu specifiku, administratora amats būtu savienojams ar zvērinātu tiesu izpildītāju un zvērinātu advokātu profesiju. Tāpat priekšlikumi paredz, ka administratorus amatā iecels Maksātnespējas administrācijas direktors, maksātnespējas procesa administratoru sertificēšanu vairs nenodrošinātu biedrība un administratoru kvalifikācija tiktu nodota Maksātnespējas administrācijai. Papildus maksātnespējas administratoriem paredzēts piemērot disciplināratbildību. Minēto priekšlikumu tālāka virzība atkarīga no atbildīgās Saeimas komisijas atbalsta.

Līdz ar to ir secināms, ka šobrīd kredītiestādes likvidatora un maksātnespējas administratora atlases un atlīdzības sistēma ir uzlabota un iepriekš identificētie trūkumi novērsti, kā arī ir sagatavoti priekšlikumi tālākai maksātnespējas administratoru atlases sistēmas pilnveidošanai.

* **Par finanšu sektora krīzes risinājuma plāna izstrādi.** Finanšu ministrija ar 2013.gada 5.jūlija vēstuli Nr.17-2-01/4056 nosūtīja Finanšu un kapitāla tirgus komisijai kā Finanšu sektora attīstības padomes sekretariātam informatīvo ziņojumu „Par finanšu sektora krīzes risinājuma plānu”. Ņemot vērā šajā informatīvajā ziņojumā izklāstīto, ir secināts, ka finanšu sektora krīzes risinājuma plāna izstrāde ir jāpakārto darbam, kas šobrīd notiek Eiropas Savienības likumdevēju darba grupās.

Ņemot vērā iepriekš norādīto, ierosinām atzīt Finanšu ministrijai doto uzdevumu – izvērtēt kredītiestāžu maksātnespējas un likvidācijas normatīvā regulējuma un sniegt priekšlikumus tā pilnveidošanai – par izpildītu un izbeigt 19.03.2013. kontroli Nr. 15 37§ 3.p.

Finanšu ministrs A.Vilks

31.01.2014 12:29

959

L.Rācene

67083857; Liene.Racene@fm.gov.lv

Finanšu tirgus politikas departamenta

Finanšu sektora pārvaldības nodaļas juriskonsulte